Vnsen vruntliken grut myt vormoghen alles ghuden. Ersamen guden vrunde borgermester vnde raetmanne der stadt Lubbek. Vns juwen breff gescreuen hebbe wy myt lefflicheit wol vntfangen, lesende vol vornomen, ludende wo vnse erwerdige her vnde bisschopp Cort vnde des gestrengen hern Erijk Axelsson vnde de vnse mede vtliggers sollen gewest sin. Ersamen hern vnde guden vrunde, wij noch all vnse borger noch borgers knecht raet noch daet noch enige behulpinge dar to gedaen hebn; de goder weren gepartet, gebutet vnde vorrucket vnder en, er se to vns hir in Abo quemen. Ifft sake wij noch konnen vorvaren vnde mogen to wetene krigen, dat enich nomtliken van vnsen borgern unde den eren wij enigen mede beschuldigen vnde kunnen fresschende wesen, wy ok vorbaden vnde noch vorbaden hebn by ener pene nicht to kopen by xl marken; weme wij hirane konnen brokhafftich vnde schuldich vinden, wille wij mede varen alse recht is. Juwe ersamheide zij Gode bevalen. Screuen upp Palmsunauende vnder vnses stat secret anno lxvj:ten. Borgermestere vnde raetmanne der stat Abo. Adress: Den ersamen, vorsichtighen, wisen mannen borgermestere vnd ratmanne der stadt Lubeke, vnsen ghuden vrunde.